P r e d k l a d a c i a   s p r á v a

Oficiálna návšteva predsedu vlády SR Roberta Fica v Pekingu sa uskutočnila v dňoch 5. - 9. februára 2007 na pozvanie čínskeho partnera. V priebehu návštevy predseda vlády R. Fico rokoval s predsedom vlády ČĽR Wen Jiabao a bol prijatý predsedom Najvyššieho ľudového zhromaždenia ČĽR Wu Bangguo. Členmi oficiálnej delegácie boli minister pôdohospodárstva SR Miroslav Jureňa a štátny tajomník Ministerstva hospodárstva SR Peter Žiga. V sprievode predsedu vlády boli aj predstavitelia podnikov aktívne pôsobiacich v teritóriu ČĽR. 
V rámci programu v Pekingu sa R. Fico zúčastnil Slovensko-čínskeho podnikateľského fóra, predniesol prednášku na tému zahraničnopolitických priorít vlády SR na pôde Čínskeho inštitútu zahraničných štúdií, otvoril výstavu fotografií o SR a odhalil bustu generála M. R. Štefánika v Jintai Art Museum. Počas oficiálneho programu v osobitnej administratívnej oblasti Chongqing predseda vlády R. Fico rokoval s primátorom mesta Wang Hongju a absolvoval časť programu zameranú na obchodno-ekonomickú dimenziu vzájomných vzťahov.
Počas návštevy boli dňa 5. februára 2007 podpísané dve rezortné dohody - Program spolupráce v oblasti vzdelávania na roky 2007-2010 medzi Ministerstvom školstva SR a Ministerstvom školstva ČĽR a Dohoda o spolupráci medzi Ministerstvom pôdohospodárstva SR a Ministerstvom poľnohospodárstva ČĽR. V rámci podnikateľského fóra boli podpísané tri odborné dohody v rezorte pôdohospodárstva.

Cieľom rokovaní bolo zhodnotenie súčasného stavu slovensko-čínskych vzťahov a posúdenie možností rozvoja bilaterálnej spolupráce s dôrazom na perspektívy v hospodárskej oblasti. Pozitívnym momentom bola výmena názorov na niektoré aktuálne medzinárodné a regionálne otázky a spoluprácu v kontexte vzťahov EÚ - ČĽR. Patričná pozornosť bola venovaná spoločnému pôsobeniu v Bezpečnostnej rade OSN počas členstva SR v rokoch 2006-2007.   
Čínski predstavitelia na najvyššej úrovni zdôraznili, že ČĽR sa usiluje o vyrovnané obchodné vzťahy a bude podporovať investície a aktivity slovenských podnikateľských subjektov. Predseda vlády ponúkol spoluprácu na expertnej úrovni v oblasti generálnych prokuratúr a zákonodarstva, ktoré sú vnímané ako konkrétny a racionálny príspevok SR k odovzdaniu skúseností v oblasti transformácie spoločenského systému a ľudských práv. 

Návšteva R. Fica v Pekingu potvrdila obojstranný záujem o rozvoj všestranných a vyvážených bilaterálnych vzťahov. Oficiálna návšteva bola úspešne využitá na podporu prioritných záujmov SR voči ČĽR, ďalší rozvoj slovensko–čínskych vzťahov, výmenu názorov na možnosti skvalitnenia vzájomného dialógu zameraného na rozvoj spolupráce predovšetkým v hospodárskej oblasti; výmenu názorov na stav spolupráce medzi EÚ a Čínou a na aktuálne medzinárodné otázky z pozície členstva oboch krajín v Bezpečnostnej rade OSN. 

 Rokovania sa uskutočnili v dobrej atmosfére a sú obojstranne hodnotené pozitívne ako prínos k zintenzívneniu konštruktívnej slovensko-čínskej spolupráce. Návšteva predsedu vlády SR v ČĽR bola najvýznamnejšou stykovou aktivitou medzi SR a ČĽR v ostatnom období. 

Vzhľadom na informatívny charakter materiálu sa k nemu neuskutočnilo medzirezortné pripomienkové konanie.